Unge mennesker med udfordringer i livet får fremover ikke lov til at komme i ungdomsklubben Stedet i Aalborg-bydelen Vejgaard. De risikerer dermed at gå glip af hjælp, der kan få dem ud af kriminalitet og misbrug. Det frygter både tidligere brugere og ansatte på stedet, efter et enigt byråd i Aalborg Kommune har besluttet, at det remover kun er voksne i alderen 18-25 år, der kan få adgang til klubben og dens tilbud om hjælp til hverdagens udfordringer. Det bekymrer Danny Beierholm Popenda, der kom i otte år i ungdomsklubben Stedet, da han skulle have hjælp til at retning i livet, som på det tidspunkt var fyldt med vold, kriminalitet og stoffer. - Det har betydet, at jeg har fået styr på mit liv. Jeg har fået et liv i stedet for det elendige liv, jeg havde inden, siger Danny Beierholm Popenda til TV2 Nord. I dag er han 31 år og har fået en kone og to børn. Han har uddannet sig til smed og er ved at videreuddanne sig yderligere. Men i perioden fra han var 14 til 22 år, var der ikke meget, som tydede på, at Danny Beierholm Popenda skulle ende der, hvor han er i dag. Han havde problemer med stoffer og var i fængsel for både vold og salg af narkotika. - Første gang da jeg var 16 år, så igen da jeg var 17, og tredje gang da jeg var 18, fortæller Danny Beierholm Popenda. - Stedet kunne hjælpe mig Ungdomsklubben Stedet i Aalborg bydelen Vejgaard har i mere end 20 år været et uforpligtende sted at gå hen for socialt udsatte unge, og Danny Beierholm Popenda kom der i hele perioden, da han var mellem 14 og 22 år. Det var her, han fik hjælp til at komme ud af krimininalitet og stofmisbrug. - Det var først, da jeg blev løsladt for tredje gang, at det faktisk gik op for mig, hvad jeg havde gang i. Så ville jeg have noget hjælp, og der vidste jeg, at personalet på Stedet kunne hjælpe mig. De kendte mig og min baggrund, og de hjalp mig i misbrugsbehandling. Jeg har faktisk haft styr på mit liv, siden jeg fik den hjælp, forklarer Danny Beierholm Popenda. Han beskriver sin egen opvækst som rigtig dårlig og rodløs med en masse svigt. I perioder har Stedet været det eneste sted, hvor han har spist mad, og pædagogerne har lært ham, hvad der er rigtigt og forkert. - Jeg ved ikke hvor jeg havde været i dag, hvis jeg ikke havde fået den hjælp herfra, siger Danny Beierholm Popenda. Stort tab Piet Vandervliet Larsen kan 1. januar 2020 fejre 15 års jubilæum som fast pædagog på Stedet, hvor han i dag også er tillidsrepræsentant. Han har forsøgt at hjælpe blandt andet Danny Beierholm Popenda og massevis af andre unge på ret kurs. - Vi er rigtig gode til at se dem, som er skæve, og der ikke er plads til i andre eksisterende tilbud, fortæller Piet Vandervliet Larsen til TV2 Nord. Fra 1. januar har Aalborg Kommune besluttet, at Stedet kun skal være et tilbud for de 18-25 årige. Stedet anslår, at de derfor vil miste 60 procent af deres brugere. - Jeg tænker, at det bliver et stort tab for de unge, deres forældre, for kvarteret Vejgaard og på sigt for hele Aalborg Kommune. Vil have adskilt de unge Det er et enigt byråd, som har besluttet, at det ikke længere skal være muligt for de 12-18 årige at komme i ungdomsklubben. - Vi vil gerne have, at de har nogle gode rollemodeller, nogle gode mennesker at spejle sig i. De 12-årige ser af og til nogle meget udfordrede 25-årige, og vi vil gerne have dem adskilt, forklarer Anne Honoré Østergaard (Venstre), der er næstformand for familie- og socialudvalget i Aalborg Kommune, til TV2 Nord. Men netop det store alderspænd ser Piet Vandervliet Larsen som en af Stedets helt store styrker. - Det er ikke fedt at have siddet i spjældet i seks år, når man kun er 24 år. Det er ikke særlig fedt at have brugt hele sin børneopsparing på stoffer. Den afskrækkende virkning, at der er nogen som kan sidde og fortælle, 'det har jeg prøvet, og der er ikke nogen grund til, at du går ned af den sti' - det har en rigtig god præventiv virkning. Frygter mere kriminalitet Beslutningen fra Aalborg Kommune bunder i en økonomi. Der vil fremover være lige så mange pædagoger tilknyttet Stedet, og man forudser, at de unge mellem 12 og 18 år vil benytte sig af andre tilbud. - Vi har nogle rigtig fine tilbud til dem, så vi skal bare sørge for at få dem fortalt og få dem vist, så de unge gerne vil bruge dem, siger Anne Honoré Østergaard. Man skal ikke visiteres for at komme på Stedet, og at det netop er uforpligtende, gør det ifølge Piet Vandervliet til et unikt tilbud i Aalborg Kommune, selvom der også er andre gode tilbud. Han tror, at nogle unge fremover vil blive svære for Aalborg Kommune at komme i kontakt med. - Jeg frygter, at vi kommer til at opleve uro i kvarteret, og at der er folk, som vil være utrygge ved at se store grupper af unge menneksker hænge ud. Jeg frygter en stigning i hærværk og kriminalitet, siger Piet Vandervliet Larsen. Han bliver bakket op af Danny Beierholm Popenda, som også selv bor i Vejgaard i dag. - Jeg synes, at det er fuldstændig katastrofalt, at man ikke kan få lov til at komme ind og tage fat i de unge mennesker på så tidligt et tidspunkt, men at man skal vente, til de er 18 år gamle. Der er det altså ved at være for sent, frygter Danny Beierholm Popenda.

Opsummering:
Socialt udsatte i alderen 12-25 år er gennem mere end 20 år kommet i ungdomsklubben 'Stedet'  i Aalborg. Men fra nytår er der kun adgang for voksne.